stanford-oval/wikipedia huggingface dataset:
אנשים מופלאים במכונות מעופפות
תקציר העלילה

בתחילת הסרט ישנו אפילוג עם רד סקלטון המתאר את ההיסטוריה של התעופה.
ריצ'רד מייס (ג'יימס פוקס) הוא קצין בחיל הים הבריטי וטייס חובב. חברתו היא פטרישה רונסלי (שרה מיילס) בתו של לורד רונסלי (רוברט מורלי), בעל העיתון הנפוץ "דיילי פוסט". ריצ'רד משכנע את רונסלי לערוך תחרות טיסה בינלאומית מלונדון לפריז והמנצח בה יזכה בפרס בסך 10.000 ליש"ט. התחרות הזאת תראה כי בריטניה שולטת לא רק בים אלא גם באוויר ותביא פרסומת בינלאומית לעיתון.
הלורד משתכנע ומפרסם את התחרות בעיתון. מאיטליה מגיע הרוזן אמיליו פוניטצ'לו (אלברטו סורדי), מארצות הברית מגיע הקאובוי אורוויל ניוטון (סטיוארט ויטמן), מצרפת - פייר דובוא (ז'אן פייר קאסל), מגרמניה - משלחת בראשות פון הולשטיין (גרט פרובה) ומיפן הטייס יאמאמוטו (יוהירו אישיהרה). שאר הטייסים הם מבריטניה ובניהם ריצ'רד וסיר פרסי (טרי תומאס) שנחוש בדעתו להצליח גם על ידי חבלה במטוסי היריבים.
פטרישה נמשכת לאורוויל למגינת ליבו של ריצ'רד. אורוויל לוקח אותה לטיסה למרות איסור חמור של הלורד. הוא מגורש מהתחרות אך פטרישה משכנעת את אביה לסלוח לו. יש גם ריב בין הצרפתי והגרמני שנגמר בדו-קרב על כדורים פורחים שבסופו שניהם צונחים למים.
14 מטוסים עומדים להמריא מלונדון לפריז עם חניות תדלוק בדובר ובקאלה. לפני התחרות מחבל סיר פרסי ועוזרו קורטני (אריק סייקס) במספר מטוסים. פרסי מכניס לכוס וויסקי סם משלשל ומכבד את הטייס הגרמני. הטייס מנוטרל ואת מקומו תופסקולונל פון הולשטיין שאין לו מושג בטיסה ומסתמך על ספר הדרכה.
חלק מהמטוסים מתרסקים, מטוס אחד מגיע לסקוטלנד בגלל תקלה בהגה. ציפור חוטפת לפון הולשטיין את ספר ההדרכה ומטוסו נופל למימי תעלת למאנש והוא מחולץ משם.
פונטיצ'לו נאלץ לנחות נחיתת אונס בתחום מנזר קתולי. אם המנזר (פלורה רובסון) יוצאת אליו עם הנזירות. הוא מתקן את המנוע ומבקש מהן עזרה בהמראה על ידי הרמת זנב המטוס. אם המנזר פוקדת עליו להסתלק אבל כשהוא אומר לה שהוא קתולי ושפרוטסטנטי ושזה יכול לעזור לו לנצח בתחרות, היא פוקדת על הנזירות לעזור לו.
סיר פרסי שוכר סירה שתעביר את מטוסו במהירות לחוף צרפת. משם הוא ממשיך אבל נאלץ לנחות על גג של קרון רכבת. הוא יוצא מהמטוס ורץ וצועק בצרפתית לעצור את הרכבת אבל אף אחד לא שומע אותו. הרכבת עומדת להיכנס למנהרה, הוא נשכב על הגב וביציאה הוא רואה שמטוסו נהרס.
רק שלושה מצליחים להגיע לפריז. מטוסו של האיטלקי עולה באש ואורוויל מאט את טיסתו ומאפשר לו לנטוש את המטוס ולהיצמד אליו.
ריצ'רד מגיע ראשון אך תשומת הלב ותשואות הקהל מופנות לאורוויל על כך שהציל את האיטלקי וגם הצליח לנחות בלי גלגל אחד שחובל על ידי סיר פרסי. כמחווה מציע לו ריצ'רד להתחלק בפרס. פטרישה מחליטה לבסוף להמשיך עם אורוויל.
צוות השחקנים

| שם השחקן/ית | שם הדמות | הערות |
| --- | --- | --- |
| ג'יימס פוקס | ריצ'רד מייס | טייס בריטי |
| שרה מיילס | פטרישה רונסלי | בתו של לורד רונסלי |
| סטיוארט ויטמן | אורוויל ניוטון | טייס אמריקאי |
| רוברט מורלי | לורד רונסלי | בעל עיתון |
| אלברטו סורדי | הרוזן אמיליו פונטיצ'לי | טייס איטלקי |
| ז'אן פייר קאסל | פייר דובוא | טייס צרפתי |
| טרי תומאס | סיר פרסי | טייס/נוכל בריטי |
| אריק סייקס | קורטני | עוזרו של פרסי |
| גרט פרובה | קולונל פון הולשטיין | טייס גרמני |
| יוהירו אישיהרה | יאמאמוטו | טייס יפני |
| בני היל |  | מפקד הכבאים |
| פלורה רובסון |  | אם מנזר קתולי |
פרסים

מועמדות לפרס אוסקר לתסריט המקורי הטוב ביותר.
פרס באפט"א לעיצוב התלבושות הטוב ביותר.
מועמדות לפרס באפט"א לעיצוב ההפקה הטוב ביותר.
מועמדות לפרס באפט"א לצילום הטוב ביותר.
מועמדות לפרס גלובוס הזהב לסרט הטוב ביותר - קומדיה או מוזיקלי.
מועמדות לפרס גלובוס הזהב לשחקן הטוב ביותר - סרט קומדיה או מוזיקלי - אלברטו סורדי.
מועמדות לפרס גלובוס הזהב לשחקן המבטיח ביותר - ג'יימס פוקס.
טבח ז'ילבה

| --- | --- |

שחזור הרצח בז'ילבה
 תאריך:  26 בנובמבר 1940 – 27 בנובמבר 1940 (יומיים) 
 מקום:  בית הכלא ז'ילאבה 
 קואורדינטות:  44°20′06″N 26°06′27″E﻿ / ﻿44.335°N 26.1075°E﻿ / 44.335; 26.1075
 סוג:  טבח 
 הרוגים:  64
 מבצע:  המשטרה הלגיונרית
 he
 
טבח ז'ילבה (ברומנית: Masacrul de la Jilava) הוא שמו של אירוע דמים, שהתרחש ברומניה, בליל 26 בנובמבר 1940, תחת שלטון המדינה הלאומית-לגיונרית, כשקבוצת לגיונרים, מרביתם מהמשטרה הלגיונרית, רצחו בבית הסוהר הצבאי ז'ילבה 64 עצירים.
בלילה שבין 29 ל-30 בנובמבר 1938 נרצחו ברומניה, בפקודת קרול השני, מלך רומניה, 14 לגיונרים, מראשי התנועה הלגיונרית: מנהיג התנועה, קורנליו זליה קודריאנו, שלושת הניקדורים ועשרת הדצ'מווירים.
ברית המועצות חתמה עם גרמניה הנאצית על הסכם ריבנטרופ–מולוטוב, שהכיר בתביעות ברית המועצות מול מחוזות דרום רומניה. התחזקות גרמניה הנאצית ואיטליה הפשיסטית וירידת כוחן של צרפת ובריטניה, בנות הברית המסורתיות של רומניה, הציגו את רומניה מבודדת מול הרוויזיוניסטים בעלי התביעות הטריטוריאליות כלפיה. תכתיב וינה קרע את צפון טרנסילבניה והעביר אותו לריבונות הונגרית ואולטימטום סובייטי אילץ את הממשל והצבא הרומני לצאת מבסרביה ומחוזות נוספים עליהם השתלטה ברית המועצות. קריעות אלה זעזעו את רומניה והביאו לחילופי שלטון המלך בשלטון הדיקטטורי של גנרל יון אנטונסקו והתנועה הלגיונרית.
לאחר הקמת המדינה הלאומית-לגיונרית, המשטר החדש, בהתאם לצו-חוק מספר 3321 הקים "ועדה מיוחדת לחקירה פלילית", שפתחה בחקירות ומעצרים לאיתור האחראים לרצח אותם לגיונרים. הוועדה התכנסה ל-38 ישיבות, שבמהלכן נערכו 60 חקירות ונלקחו 58 עדויות. בית הדין הצבאי אישר מעצרים על פי רשימות חשודים וכך נעצרו 33 אישים כבר בשלבים המוקדמים ובהם בעלי תפקידים לשעבר במשטר הקודם, שנחשדו בכך שהיה להם חלק ברציחות של ראשי הלגיונרים בסוף נובמבר וברציחות נוספות של לגיונרים, בסה"כ 292 רציחות.
בלילה שבין 26 ל-27 בנובמבר 1940 עסקו הלגיונרים בחשיפת גופות ראשי התנועה שנרצחו שנתיים לפני כן, נקברו ונוצקה מעל הקבר פלטת בטון גדולה. הוריה סימה החליט שאירוע זה לא יכול לעבור מבלי שהאשמים ברציחות ישלמו על כך. תכנון הרצח היה קל, כי שמירת העצירים הייתה בידי משמר של לגיונרים. על בית הסוהר עצמו שמרו חיילים, אך הלגיונרים היו בתוכו וניצלו מרווח בין משמרות החיילים לביצוע הרצח. לקראת הכניסה לתאי העצורים דאגו להוריד מראש את המנעולים ולפי סימן מוסכם נכנסו ורצחו את כל האסירים.
בחקירה שנערכה מאוחר יותר נמצא שחלק מהנרצחים, בנוסף לפצעי הירי, סבלו גם מחתכים המעידים על שימוש בגרזן. ב-28 בנובמבר נמסרה הודעה רשמית כוזבת בה צוין שלגיונרים, שעסקו בהוצאת גופות מנהיגיהם הרצוחים, בלהט יצריהם ביצעו את הוצאתם להורג של הרוצחים. בעקבות אירוע זה ניתנה הוראה לפירוק המשטרה הלגיונרית.
הנרצחים

בין הנרצחים היו:
בתא מס' 1 - מיכאיל מורוזוב (Mihail Moruzov), מי שעמד בראש הסיגורנצה.
בתא מס' 2 - קולונל שטפאן גרוביץ' (Ștefan Gherovici)
בתא מס' 3 - ויקטור יאמאנדי ( Victor Iamandi), שר משפטים לשעבר.
בתא מס' 4 - גנרל גבריאל מרינסקו (Gabriel Marinescu), מפקדה לשעבר של משטרת עיר הבירה.
בתא מס' 5 - קולונל ואסילה זצ'יו (Vasile Zeciu)
בתא מס' 6 - רב-סרן אלכסנדרו פופסקו, מפקד לשעבר של הז'נדרמריה של קונסטנצה ורב-סרן אריסטידה מאקובאנו מהז'נדרמריה, שלקח חלק ברצח קוריאנו.
בתא מס' 7 - גנרל גאורגה ארג'שאנו, ראש ממשלה לשעבר וקולונל אניבל פאנאיטסקו (Anibal Panaitescu).
בתא מס' 8 - רב-סרן יוסיף דינולסקו מהז'נדרמריה, שהיה מעורב ברציחת קודריאנו.
בתא מס' 9 - גנרל יואן בנגליו, מפקדה לשעבר של הז'נדרמריה.
ביתר התאים הצטופפו בעלי דרגות ומעמד נמוכים יותר.
ביום המחרת, ב-27 בנובמבר, נמשכו רציחות האישים הבולטים, קבוצת קומדו מורכבת מלגיונרים חטפה מביתם את פרופסור ניקולאיה יורגה ואת הכלכלן פרופסור וירג'יל מדג'ארו ורצחה אותם.
גנרל גאורגה ארג'שאנו, ראש ממשלה לשעבר, שהיה בין הנרצחים
סייארה

| --- | --- |

 נתונים כלליים
 מייסדים:  יותם שגב, תמר בר-אילן
 תקופת הפעילות:  דצמבר 2020 – הווה (כ־4 שנים) 
 מיקום המטה:  תל אביב
 ענפי תעשייה:  הגנת סייבר במחשוב ענן
 מנכ"ל:  יותם שגב
  
 cyera.io
 
סייארה בע"מ היא חברת תוכנה ישראלית העוסקת באבטחת מידע למחשוב ענן.
היסטוריה

סייארה הוקמה בדצמבר 2020 על ידי יותם שגב (מנכ"ל) ותמר בר-אילן (מנהל טכנולוגיות ראשי).
החברה פועלת בתחום אבטחה הקרוי Data Security Posture Management - DSPM. המוצר של החברה ממפה את כל הנכסים של הלקוח בענן, ומסווגת אותם לקטגוריות כגון פרטים אישיים, מידע פיננסי, מידע רפואי, מידע טכני, קניין רוחני ועוד. בהמשך לכך המערכת מאתרת בעיות אבטחה ובעיות רגולציה ומציעה צעדים לתיקונן.
באוקטובר 2024 רכשה החברה את חברת ההזנק הישראלית Trail Security, תמורת 162 מיליון דולר.
היסטוריה > גיוסי הון

בשלב Seed גייסה החברה 4.5 מיליון דולר.
במרץ 2022 גייסה החברה 60 מיליון דולר.
ביוני 2023 גייסה החברה 100 מיליון דולר.
באפריל 2024 גייסה החברה 300 מיליון דולר לפי שווי של 1.4 מיליארד דולר, ובכך הפכה לחד-קרן.
בנובמבר 2024 גייסה החברה 300 מיליון דולר לפי שווי של 3 מיליארד דולר.
הערות שוליים

↑  עידן בן טובים, ‏סטארטאפ ישראלי חדש שאפילו עוד לא הספיק להיחשף נמכר עכשיו ב-162 מיליון דולר, באתר Geektime‏, 17 באוקטובר 2024
1 2  עידן בן טובים, ‏הסטארטאפ הישראלי Cyera נחשף היום עם גיוסים של 60 מיליון דולר, באתר Geektime‏, 29 במרץ 2022
↑  עידן בן טובים, ‏סטארטאפ ישראלי בן שנתיים גייס עכשיו 100 מיליון דולר כאילו אנחנו ב-2021, באתר Geektime‏, 27 ביוני 2023
↑  מאיר אורבך, חברת הסייבר הישראלית Cyera גייסה 300 מיליון דולר; "לא נמכור בקרוב", באתר כלכליסט, 9 באפריל 2024;
עידן בן טובים, ‏אחד מגיוסי ההון הגדולים בתולדות ההייטק הישראלי יוצר יוניקורן חדש, באתר Geektime‏, 9 באפריל 2024
↑  מאיר אורבך, היוניקורן סייארה מגייס 300 מיליון דולר - ומכפיל את שוויו ל-3 מיליארד תוך חצי שנה, באתר כלכליסט, 20 בנובמבר 2024
סטיבן ג'רארד

ג'רארד במדי ליברפול, 2014
סטיבן ג'ורג' ג'רארד (באנגלית: Steven George Gerrard; נולד ב-30 במאי 1980 בוויסטון, מרזיסייד, אנגליה) הוא כדורגלן עבר ומאמן כדורגל אנגלי המאמן את קבוצת אל-אטיפאק מהליגה הסעודית. ג'רארד שיחק כקשר, ובמשך שנים רבות היה קפטן ליברפול. בנוסף שימש כקפטן נבחרת אנגליה בשנים 2010–2014. ג'רארד מדורג במקום השלישי בטבלת שיאני ההופעות של נבחרת אנגליה, עם 114 הופעות, בהן כבש 21 שערים. הוא ידוע במסירות הארוכות והמדויקות שלו יחד עם סיכון השער בבעיטות מחוץ לרחבת ה-16.
קריירה > ליברפול

ג'רארד הצטרף לאקדמיה של מועדון הכדורגל ליברפול כשהיה בן תשע. ב-29 בנובמבר 1998 ערך את הופעות הבכורה שלו במדי הקבוצה הבוגרת של המועדון בפרמייר ליג, כשנכנס כמחליף בדקה האחרונה של המשחק מול בלקברן רוברס. בעונת 1999/2000 הפך לשחקן הרכב קבוע בקבוצה, וצוות במרכז הקישור לצידו של קפטן הקבוצה ג'יימי רדנאפ. בעונה זו כבש את שער הבכורה שלו, בניצחון 1–4 על שפילד ונסדיי.
בעונת 2000/2001 הבקיע ג'רארד עשרה שערים בכל המסגרות, נבחר לכדורגלן הצעיר של השנה באנגליה וזכה עם הקבוצה בשלושה תארים - הגביע האנגלי, גביע הליגה וגביע אופ"א. בתחילת העונה שלאחר מכן זכה עמה גם במגן הקהילה ובסופר קאפ האירופי. באוקטובר 2003 מונה ג'רארד לקפטן ליברפול, ובעונת 2002/2003 שוב זכה עם הקבוצה בגביע הליגה.
בעונת 2004/2005 הוליך ג'רארד את ליברפול לזכייה בליגת האלופות לאחר מהפך שבו חזרה מפיגור 0–3 מול מילאן במחצית לשוויון 3-3 תוך שש דקות במחצית השנייה, ולניצחון בבעיטות הכרעה. ג'רארד כבש את השער הראשון בדרך למהפך, וגרם לפנדל שממנו הבקיע צ'אבי אלונסו את השער השלישי. בבחירה השנתית של ליגת האלופות נבחר ג'רארד לשחקן המצטיין במשחק הגמר ולשחקן השנה של התאחדות אופ"א.
בתחילת עונת 2005/2006 שוב זכה עם ליברפול בסופר קאפ האירופי, ובתום העונה זכה עמה שוב בגביע האנגלי. בגמר הגביע מול וסטהאם יונייטד בישל ג'רארד שער אחד והבקיע שניים, אחד מהם בדקה ה-90 מ-35 מטרים, ובכך השווה את התוצאה ל-3-3 וגרר את המשחק להארכה ולבעיטות הכרעה, בסופן ניצחה ליברפול. בעונה זו כבש ג'רארד 23 שערים בכל המסגרות וזכה בתואר כדורגלן השנה בליגה האנגלית על פי בחירת התאחדות השחקנים.
בתחילת עונת 2006/2007 שוב זכה עם ליברפול במגן הקהילה. ב-3 באפריל 2007 שבר ג'רארד את שיא הכיבושים בין שחקני ליברפול באירופה, לאחר שכבש את השער הראשון בניצחון 0–3 על פ.ס.וו. איינדהובן. זה היה השער ה-15 של ג'רארד באירופה ובכך שבר את שיאו של איאן ראש. בעונה זו הגיע עם ליברפול שוב לגמר ליגת האלופות מול מילאן, אך הפעם הפסידה הקבוצה 1–2.
בעונת 2008/2009 הבקיע 24 שערים בכל המסגרות, וזכה בתואר כדורגלן השנה בליגה האנגלית על פי בחירת התאחדות העיתונאים. בעונת 2011/2012 זכה עם הקבוצה פעם נוספת בגביע הליגה.
ב-15 ביולי 2013 חתם ג'רארד על הארכת חוזהו בליברפול בשנתיים נוספות. ב-19 באוקטובר 2013 כבש את השער ה-100 שלו בליברפול בפרמייר ליג, בפנדל מול ניוקאסל יונייטד. בעונה זו כבש 13 שערי ליגה והוביל את הקבוצה למאבק על האליפות עד המחזור האחרון, אך לבסוף סיימה הקבוצה במקום השני. מהפסד האליפות זכורה במיוחד החלקה של ג'רארד במשחק מול צ'לסי, שהובילה לשער של דמבה בה ובדיעבד להפסד במשחק בתוצאה 0–2. אירוע זה נחשב כרגע לא רשמי של אובדן האליפות.
ב-2 בינואר 2015 הודיע ג'רארד כי יעזוב את ליברפול בתום העונה. ב-7 בינואר 2015 סיכם ג'רארד את תנאיו לשנה וחצי בלוס אנג'לס גלאקסי מליגת ה-MLS בארצות הברית, תמורת שישה מיליון דולר. ב-24 במאי 2015 ערך את הופעתו האחרונה במדי ליברפול, בהפסד 1–6 לסטוק סיטי, ובסך הכל לזכותו 504 הופעות בפרמייר ליג, בהן כבש 120 שערים.
ב-24 בנובמבר 2016 הודיע על פרישה ממשחק פעיל.
קריירה > נבחרת אנגליה

ב-31 במאי 2000 ערך ג'רארד את הופעות הבכורה שלו בנבחרת אנגליה, במשחק מול נבחרת אוקראינה. באותו הקיץ זומן לסגל הנבחרת ליורו 2000, ושותף במשחק אחד בטורניר. את שער הבכורה שלו בנבחרת כבש ב-1 בספטמבר 2001, בניצחון 1–5 על נבחרת גרמניה במוקדמות מונדיאל 2002. ג'רארד לא נכלל בסגל הנבחרת למונדיאל 2002 עקב פציעה, אך ביורו 2004 היה שחקן הרכב קבוע בנבחרת האנגלית, ואף כבש שער אחד במהלך הטורניר, בו הודחה אנגליה ברבע הגמר מול פורטוגל.
מונדיאל 2006 היה הראשון בו ג'רארד שיחק, והוא היה הכובש המוביל של נבחרת אנגליה בטורניר, עם שני שערים, אך הנבחרת שוב הודחה ברבע הגמר מול פורטוגל. במשחקי מוקדמות יורו 2008 מונה ג'רארד לקפטן משנה בנבחרת, שלא הצליחה להעפיל לטורניר. במונדיאל 2010 שימש ג'רארד כקפטן הנבחרת בעקבות פציעתו של ריו פרדיננד, ולאחר מינויו של רוי הודג'סון למאמן הנבחרת, מונה ג'רארד באופן רשמי לקפטן.
ביורו 2012 הודחה נבחרת אנגליה ברבע הגמר מול נבחרת איטליה, וג'רארד נבחר על ידי אופ"א לנבחרת הטורניר. ב-14 בנובמבר 2012 ערך ג'רארד את ההופעה ה-100 שלו במדי הנבחרת, במשחק ידידות מול נבחרת שוודיה.
ג'רארד שימש כקפטן נבחרת אנגליה גם במונדיאל 2014, בו הודחה הנבחרת בשלב הבתים לאחר שצברה נקודה אחת בלבד. ב-21 ביולי 2014 החליט לפרוש מהנבחרת לאחר 14 שנים. בסך הכל ערך ג'רארד 114 הופעות במדי הנבחרת, בהן כבש 21 שערים, והוא מדורג במקום השלישי בטבלת שיאני ההופעות של הנבחרת בכל הזמנים, עם הופעה אחת פחות מדייוויד בקהאם ו-11 הופעות פחות משיאן ההופעות פיטר שילטון.
קריירה > קריירת אימון

בינואר 2017 מונה ג'רארד למאמן קבוצת הנוער של ליברפול עד גיל 18.
ב-4 במאי 2018 מונה ג'רארד למאמן קבוצת הפאר הסקוטית גלאזגו ריינג'רס, תפקידו הראשון כמאמן קבוצת בוגרים. בעונת 2020/2021 זכה עם הקבוצה באליפות לאחר עשור בהן לא זכתה.
ב-11 בנובמבר 2021 מונה למאמנה של אסטון וילה מהפרמייר ליג. במשחק הבכורה ניצחה אסטון וילה 0–2 את ברייטון אנד הוב אלביון. במחזור הסיום של אותה העונה הפסידה אסטון וילה 2–3 למנצ'סטר סיטי לאחר שהובילה 0–2, ובכך העניקה לה את האליפות ומנעה מג'רארד לעזור לקבוצה בה שיחק בכל הקריירה, ליברפול, לזכות באליפות.
לאחר שניצח שני משחקים ב-12 המחזורים הראשונים של עונת 2022/2023 פוטר ג'רארד מתפקידו ב-20 באוקטובר 2022.
ב-3 ביולי 2023 מונה למאמנה של אל-אטיפאק מהליגה הסעודית.
חיים אישיים

בספטמבר 2006 פרסם ג'רארד אוטוביוגרפיה. ב-16 ביוני 2007 נישא בטקס קתולי לאלכס קוראן, ולזוג שלוש בנות ובן.
בדצמבר 2007 נבחר על ידי המלכה אליזבת השנייה לחבר מסדר האימפריה הבריטית, על תרומתו לספורט.
ב-29 בדצמבר 2008 היה ג'רארד מעורב בקטטה במועדון בליברפול. ג'רארד זוכה לאחר שהודה במעשה אך כפר באשמה וטען להגנה עצמית.
בשנת 2011 הופיע ג'רארד בתפקיד עצמו בסרט "Will".
ב-2015 פרסם אוטוביוגרפיה, בו הוא ציין בין היתר שהשחקנים הטובים ביותר ששיחקו לצדו היו לואיס סוארס, צ'אבי אלונסו ופרננדו טורס.
סטטיסטיקות כשחקן > מועדונים

| מועדון | עונה | ליגה> הופעות | ליגה> שערים | גביע> הופעות | גביע> שערים | גביע הליגה> הופעות | גביע הליגה> שערים | אירופה> הופעות | אירופה> שערים | אחר> הופעות | אחר> שערים | סך הכול> הופעות | סך הכול> שערים |
| --- | --- | --- | --- | --- | --- | --- | --- | --- | --- | --- | --- | --- | --- |
| ליברפול | 1998/1999 | 12 | 0 | 0 | 0 | 0 | 0 | 0 | 0 | 1 | 0 | 13 | 0 |
| ליברפול | 1999/2000 | 29 | 1 | 2 | 0 | 0 | 0 | 0 | 0 | 0 | 0 | 31 | 1 |
| ליברפול | 2000/2001 | 33 | 7 | 4 | 1 | 4 | 0 | 9 | 2 | 0 | 0 | 50 | 10 |
| ליברפול | 2001/2002 | 28 | 3 | 2 | 0 | 0 | 0 | 14 | 1 | 1 | 0 | 45 | 4 |
| ליברפול | 2002/2003 | 34 | 5 | 2 | 0 | 6 | 2 | 11 | 0 | 1 | 0 | 54 | 7 |
| ליברפול | 2003/2004 | 34 | 4 | 3 | 0 | 2 | 0 | 8 | 2 | 0 | 0 | 47 | 6 |
| ליברפול | 2004/2005 | 30 | 7 | 0 | 0 | 3 | 2 | 10 | 4 | 0 | 0 | 43 | 13 |
| ליברפול | 2005/2006 | 32 | 10 | 6 | 4 | 1 | 1 | 12 | 7 | 2 | 1 | 53 | 23 |
| ליברפול | 2006/2007 | 36 | 7 | 1 | 0 | 1 | 1 | 12 | 3 | 1 | 0 | 51 | 11 |
| ליברפול | 2007/2008 | 34 | 11 | 3 | 3 | 2 | 1 | 13 | 6 | 0 | 0 | 52 | 21 |
| ליברפול | 2008/2009 | 31 | 16 | 3 | 1 | 0 | 0 | 10 | 7 | 0 | 0 | 44 | 24 |
| ליברפול | 2009/2010 | 33 | 9 | 2 | 1 | 1 | 0 | 13 | 2 | 0 | 0 | 49 | 12 |
| ליברפול | 2010/2011 | 21 | 4 | 1 | 0 | 0 | 0 | 2 | 4 | 0 | 0 | 24 | 8 |
| ליברפול | 2011/2012 | 18 | 5 | 6 | 2 | 4 | 2 | 0 | 0 | 0 | 0 | 28 | 9 |
| ליברפול | 2012/2013 | 36 | 9 | 1 | 0 | 1 | 0 | 8 | 1 | 0 | 0 | 46 | 10 |
| ליברפול | 2013/2014 | 34 | 13 | 3 | 1 | 2 | 0 | 0 | 0 | 0 | 0 | 39 | 14 |
| ליברפול | 2014/2015 | 29 | 9 | 3 | 2 | 3 | 0 | 6 | 2 | 0 | 0 | 41 | 13 |
| ליברפול | סך הכול | 504 | 120 | 42 | 15 | 30 | 9 | 129 | 41 | 5 | 1 | 710 | 186 |
| לוס אנג'לס גלאקסי | 2015 | 13 | 2 | 1 | 0 | 0 | 0 | 0 | 0 | 1 | 0 | 15 | 2 |
| לוס אנג'לס גלאקסי | 2016 | 21 | 3 | 0 | 0 | 0 | 0 | 2 | 0 | 0 | 0 | 23 | 3 |
| לוס אנג'לס גלאקסי | סך הכול | 34 | 5 | 1 | 0 | 0 | 0 | 2 | 0 | 1 | 0 | 38 | 5 |
| סך הכול בקריירה | סך הכול בקריירה | 538 | 125 | 43 | 15 | 30 | 9 | 131 | 41 | 6 | 1 | 748 | 191 |
סטטיסטיקות כשחקן > נבחרת לאומית

| נבחרת | שנה | ידידות> הופעות | ידידות> שערים | טורנירים בינלאומיים> הופעות | טורנירים בינלאומיים> שערים | סך הכל> הופעות | סך הכל> שערים |
| --- | --- | --- | --- | --- | --- | --- | --- |
| אנגליה | 2000 | 1 | 0 | 1 | 0 | 2 | 0 |
| אנגליה | 2001 | 1 | 0 | 5 | 1 | 6 | 1 |
| אנגליה | 2002 | 3 | 0 | 2 | 1 | 5 | 1 |
| אנגליה | 2003 | 3 | 1 | 5 | 0 | 8 | 1 |
| אנגליה | 2004 | 4 | 0 | 6 | 2 | 10 | 2 |
| אנגליה | 2005 | 3 | 0 | 5 | 1 | 8 | 1 |
| אנגליה | 2006 | 5 | 1 | 8 | 3 | 13 | 4 |
| אנגליה | 2007 | 3 | 0 | 8 | 1 | 11 | 2 |
| אנגליה | 2008 | 5 | 1 | 2 | 1 | 7 | 2 |
| אנגליה | 2009 | 2 | 0 | 5 | 2 | 7 | 2 |
| אנגליה | 2010 | 5 | 2 | 7 | 1 | 12 | 3 |
| אנגליה | 2011 | - | - | - | - | - | - |
| אנגליה | 2012 | 4 | 0 | 7 | 0 | 11 | 0 |
| אנגליה | 2013 | 3 | 0 | 5 | 2 | 8 | 2 |
| אנגליה | 2014 | 3 | 0 | 3 | 0 | 6 | 0 |
| סך הכל בקריירה | סך הכל בקריירה | 45 | 6 | 69 | 15 | 114 | 21 |
סטטיסטיקות כמאמן

נכון ל-29 במאי 2023
| קבוצה | ליגה | מתאריך | עד לתאריך | מאזן> משחקים | מאזן> ניצחונות | מאזן> תיקו | מאזן> הפסדים | מאזן> אחוזי הצלחה | מאזן>  | מאזן>  |
| --- | --- | --- | --- | --- | --- | --- | --- | --- | --- | --- |
| גלאזגו ריינג'רס | סקוטלנד ליגת העל הסקוטית | 1 ביוני 2018 | 11 בנובמבר 2021 | 193 | 125 | 42 | 26 | 64.8 |  |  |
| אסטון וילה | אנגליה פרמייר ליג | 11 בנובמבר 2021 | 20 באוקטובר 2022 | 40 | 13 | 8 | 19 | 32.5 |  |  |
| אל אטיפאק | ערב הסעודית ליגת העל הסעודית | 3 ביולי 2023 |  |  |  |  |  |  |  |  |
| סה"כ | סה"כ | סה"כ | סה"כ | 233 | 138 | 50 | 45 | 59.52 |  |  |
תארים > קבוצתיים

ליברפול:
אנגליה :
הגביע האנגלי‏: 2000/2001, 2005/2006
גביע הליגה: 2000/2001, 2002/2003, 2011/2012
מגן הקהילה: 2001/2002, 2006/2007
אירופה :
ליגת האלופות: 2004/2005
גביע אופ"א: 2000/2001
הסופר קאפ האירופי: 2001/2002, 2005/2006
תארים > אישיים

כדור הזהב: מקום 3, 2005
כדורגלן השנה בליגה האנגלית (התאחדות שחקני הכדורגל): 2005/2006
הכדורגלן הצעיר של השנה בליגה האנגלית: 2001/2002
כדורגלן השנה בליגה האנגלית (התאחדות עיתונאי הכדורגל): 2008/2009
הכדורגלן הפופולרי ביותר מטעם הפדרציה הבינלאומית להיסטוריה וסטטיסטיקה של הכדורגל: 2006
שחקן השנה של ליברפול (4): 2004, 2006, 2007, 2009
נבחרת השנה של אופ"א: 2005, 2006, 2007
שחקן החודש בפרמייר ליג (6): מרץ 2001, מרץ 2003, דצמבר 2004, אפריל 2006, מרץ 2009, מרץ 2014
היכל התהילה של הכדורגל האנגלי: 2017
היכל התהילה בפרמייר ליג: 2021
מסדר האימפריה הבריטית
תארים > קבוצתיים > גלאזגו ריינג'רס

אליפות סקוטלנד: 2020/2021
תארים > אישיים

מאמן העונה בליגת העל הסקוטית: 2020/2021
מאמן השנה בסקוטלנד: 2020/2021
מאמן החודש בליגת העל הסקוטית (7): אפריל 2019, ספטמבר 2019, דצמבר 2019, אוגוסט 2020, אוקטובר 2020, נובמבר 2020, פברואר 2021
שיאים

רוב ההופעות כקפטן ליברפול: 473
מלך השערים בליגת האלופות של ליברפול: 30
חוף זיקים

| --- | --- |

 מידע כללי
 סוג:  חוף ים
 מיקום
 מדינה:  ישראל ישראל
 קואורדינטות:  31°36′46″N 34°30′16″E﻿ / ﻿31.6128212°N 34.5044169°E﻿ / 31.6128212; 34.5044169
  (למפת מערב הנגב מוגדלת) חוף זיקים(למפת מערב הנגב רגילה) חוף זיקים he
 
חוף זיקים ליד קיבוץ זיקים, הוא חוף ים הנמצא כקילומטר וחצי מערבית לקיבוץ זיקים שבמישור החוף הדרומי, החוף נמתח מאזור התעשייה הדרומי של אשקלון ועד גבול ישראל – רצועת עזה בדרום, אורך החוף 4.3 קילומטרים.
חוף זה הוא חוף הים הדרומי ביותר של חופי ישראל שלאורך הים התיכון, בחוף זה נשפך לים התיכון נחל שקמה.
היסטוריה

במהלך השנים בוצעו ניסיונות חדירה ימיים רבים של מחבלי גדודי עז א-דין אל-קסאם, הזרוע הצבאית של ארגון הטרור חמאס מרצועת עזה, ב-8 ביולי 2014, יומו הראשון של מבצע צוק איתן ניסו לחדור חמישה מחבלי חמאס לחוף על מנת לבצע פיגוע טרור באזור זיקים ובסיס צה"ל באזור.
במתקפת הפתע על ישראל בשמחת תורה ה'תשפ"ד, 7 באוקטובר 2023, חדרו לחוף מחבלים רבים שביצעו את הטבח בחוף זיקים, בו נרצחו לפחות 19 אזרחים ישראלים, רוב המחבלים חוסלו שם, אך חלקם ששרדו המשיכו לבט"ר זיקים, ושם התרחש קרב זיקים בו נפלו 7 חיילי צה"ל ונהרגו כמה אזרחים שמצאו מקלט בבסיס.
ראו גם

הטבח בחוף זיקים
קרב זיקים
| --- | --- |
בקרת זהויות :  NLI: 987012737168705171
אמבר ריילי

| --- | --- |

 לידה:  15 בפברואר 1986 (בת 38) לוס אנג'לס, ארצות הברית 
 שם לידה:  אמבר פטריס ריילי
 שם במה:  RILEY 
 מוקד פעילות:  ארצות הברית 
 תקופת הפעילות:  מ-2002 
 מקום לימודים:  תיכון לה מירנדה 
 סוגה:  מוזיקת פופ, R&B עכשווי, גוספל 
 סוג קול:  סופרן 
 שפה מועדפת:  אנגלית 
 חברת תקליטים:  ריימונד בראון מדיה גרופ, וורנר מיוזיק גרופ, איסט ווסט רקורדס 
 פרסים והוקרה:  פרס גילדת שחקני המסך למשחק מצטיין לאנסמבל שחקנים בסדרת קומדיה (2010)  Evening Standard Theatre Award for Best Musical Performance (2017)  פרס אוליבייה לשחקנית הטובה ביותר במחזמר (2017)  WhatsOnStage Award for Best Actress in a Musical (2017) 
 פרופיל ב-IMDb
 
אמבר פטריס ריילי (באנגלית: Amber Patrice Riley;‏ נולדה ב-15 בפברואר 1986), ידועה בשם אמבר ריילי או ריילי, היא זמרת-יוצרת, שחקנית ופעילה חברתית אמריקאית. היא ידועה בשל השתתפותה בסדרת הטלוויזיה "Glee", שם שיחקה את הדמות מרסדס ג'ונס. היא הועמדה למספר פרסים בינלאומיים, דוגמת פרס NAACP Image, פרס גילדת שחקני המסך ופרסי בחירת הנוער. בנובמבר 2016, ריילי שיחקה במחזמר "Dreamgirls" בתיאטראות וסט אנד, בתפקיד אפי ווייט. בעקבות תפקידה, ב-2017, היא זכתה בפרס לורנס אוליבייה לשחקנית הטובה ביותר במחזמר.
ביוגרפיה

ריילי נולדה ב-15 בפברואר 1986 לאם יחידנית, בעיר לוס אנג'לס, קליפורניה, ארצות הברית. לריילי שתי אחיות גדולות, טויה ואשלי.
בשנת 2008, לוהקה ריילי לסדרה "Glee", שם שיחקה את דמותה של מרסדס ג'ונס. ריילי שיחקה בכל אחת משש העונות של הסדרה פרט לעונה החמישית, שם הופיעה בפרקים בודדים. במסגרת התפקיד, ריילי ביצעה לאורך הסדרה מגוון רחב של להיטים דוגמת "Respect",‏ "Beautiful",‏ "Bridge over Troubled Water" ו-"All I Want for Christmas Is You". במהלך פרק המחווה לוויטני יוסטון, ריילי ביצעה את השיר "I Will Always Love You" וזכתה לשבחים ממבקרי מוזיקה בינלאומיים. על תפקידה בסדרה, זכתה ריילי בפרס גילדת שחקני המסך והועמדה לשלושה פרסים נוספים.
בשנת 2010, הופיעה ריילי בטקס פרסי הווידאו קליפים של MTV, וב-2012, שרה את המנון ארצות הברית בכנס הראשי של המפלגה הדמוקרטית. באותה השנה היא כתבה את השיר "Leave a Light On" ללהקת הבנות "הסאטרדייז". ב-3 באפריל 2014, הוציאה ריילי את סינגל הבכורה שלה, "Colorblind". השיר היה אמור להיות הסינגל המוביל של מיני-אלבום הראשון שלה, RILEY, אך לבסוף לא נכלל במיני-אלבום. בשנת 2015, ריילי הופיעה בסרט הטלוויזיה הראשון שלה. זה היה התפקיד הקולנועי הראשון של ריילי, לאחר "Glee". בפברואר 2016, ריילי שיחקה את דמותה של אפי וייט במחזמר "נערות החלומות".
ב-2013, ריילי ניצחה בעונה ה-17 של תוכנית המציאות האמריקאית, "רוקדים עם כוכבים". ב-2017 היא שפטה בתחרות המוזיקה "Let It Shine" והקימה סופרגרופ עם הזמרות בוורלי נייט וקאסידי ג'ונסון. האלבום הראשון שלהם יצא ב-17 בנובמבר 2017.
ב-4 בספטמבר 2020 הוציאה לאור את הסינגל הראשון מתוך המיני-אלבום, "A Moment", וב-18 בספטמבר הוציאה לאור את הסינגל השני, "BGE". המיני-אלבום יצא לאור ב-2 באוקטובר 2020, וכלל שש רצועות.
דיסקוגרפיה > מיני-אלבומים

2020:‏ RILEY
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2018 | לא פראיירית של אף אחד | קאלי |  |
| 2020 | ידועים לשמצה | אלי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2009 - 2015 | Glee | מרסדס ג'ונס (אנ') | תפקיד ראשי (עונות 4-1, 6) תפקיד חוזר (עונה 5); 112 פרקים |
| 2010 | משפחת סימפסון | איישה | דיבוב; פרק: "Elementary School Musical" |
| 2013 | רוקדים עם כוכבים | מתמודדת | זוכת העונה ה-17 |
| 2015 | My One Christmas Wish | ג'קי טרנר | סרט טלוויזיה של UPtv |
| 2015 | הקוסם לייב! | המכשפה הטובה מהצפון | ספיישל טלוויזיוני של NBC |
| 2016 | האקסית המטורפת | רוח מהחלומות | פרק: "Josh Has No Idea Where I Am!" |
| 2019 | בת הים הקטנה לייב! | אמסי | ספיישל טלוויזיוני של ABC |
| 2019 - 2021 | מצחיקה בשחור | לורי / פנטזיה / בריטני | 4 פרקים |
| 2021 | Christmas Deja Vu | קנדי | סרט טלוויזיה של BET |
| 2022 | Single Black Female | סימון | סרט טלוויזיה של Lifetime |
| 2023 | הזמר במסכה בריטניה | מתמודדת | עונה 4; מקום רביעי |
| 2024 | אריאל | אורסולה | דיבוב; 7 פרקים |